Illum il-Kunsill adotta konklużjonijiet dwar il-passi li għandhom jittieħdu lejn il-ħolqien ta' suq tal-idroġenu għall-Ewropa, biex jgħin lill-UE tissodisfa l-impenn tagħha li tilħaq in-newtralità tal-karbonju sal-2050. Il-konklużjonijiet jagħtu gwida politika għall-implimentazzjoni tal-Istrateġija tal-UE dwar l-Idroġenu ppreżentata mill-Kummissjoni Ewropea fit-8 ta' Lulju 2020. Fil-konklużjonijiet tiegħu, il-Kunsill jirrikonoxxi r-rwol importanti li l-idroġenu, speċjalment minn sorsi rinnovabbli, għandu biex jintlaħqu l-objettivi ta' dekarbonizzazzjoni tal-UE, l-irkupru ekonomiku fil-kuntest tal-COVID-19 u l-kompetittività tal-UE fix-xena globali. Sabiex dan iseħħ, is-suq tal-UE għall-idroġenu jeħtieġ li jiżdied b'mod sinifikanti u jsir suq kompetittiv u likwidu li jattira l-investimenti. Dan ser jinvolvi wkoll l-integrazzjoni tas-sistemi tal-enerġija, l-integrazzjoni settorjali u l-elettrifikazzjoni, biex jiġu mobilizzati l-kisbiet fl-effiċjenza fl-użu tal-enerġija. Fil-konklużjonijiet tiegħu, il-Kunsill jitlob lill-Kummissjoni biex tkompli telabora u tħaddem l-Istrateġija tal-UE dwar l-Idroġenu, u b'mod partikolari jistieden lill-Kummissjoni biex tiddeskrivi triq lejn l-objettivi tal-pjan direzzjonali li jiġu installati mill-inqas 6 GW ta' elettrolizzaturi tal-idroġenu rinnovabbli fl-UE sal-2024 u 40 GW sal-2030. Din it-triq għandha tuża programmi konġunti, tkun kosteffiċjenti u tipprijoritizza l-effiċjenza fl-użu tal-enerġija u l-elettrifikazzjoni minn sorsi rinnovabbli. Il-Kunsill jara wkoll il-ħtieġa li fis-setturi tal-użu aħħari jiġu żviluppati pjan direzzjonali dwar l-idroġenu u strateġija għan-newtralità klimatika ambizzjużi, li jagħmlu użu minn politiki flessibbli. Il-Kunsill jagħraf li hemm teknoloġiji differenti b'livell baxx ta' emissjonijiet tal-karbonju sikuri u sostenibbli għall-produzzjoni tal-idroġenu li jikkontribwixxu għad-dekorbanizzazzjoni rapida. L-istati membri jagħrfu li għandha ssir enfasi fuq l-idroġenu minn sorsi rinnovabbli fid-dawl tar-rwol ewlieni tiegħu għall-kisba tal-objettiv ta' dekarbonizzazzjoni, u li d-domanda addizzjonali għal enerġija rinnovabbli mill-użu tal-idroġenu minn sorsi rinnovabbli ser ikollu jitqies fl-ippjanar u l-użu ulterjuri ta' kapaċità addizzjonali tal-enerġija rinnovabbli. Il-Kunsill jindika l-ħtieġa li jiġu inċentivati u pprovduti kondizzjonijiet ekwi għall-investimenti tad-dekarbonizzazzjoni peress li l-idroġenu minn sorsi rinnovabbli attwalment mhuwiex kompetittiv biżżejjed fil-prezz. L-istati membri jaqblu li l-inċentivi għandhom jinkludu r-reviżjoni tas-sistema tal-EU għall-iskambju ta' kwoti tal-emissjonijiet u r-reviżjoni tar-regoli rilevanti tal-UE dwar l-għajnuna mill-Istat. L-investimenti privati għandhom jiġu inċentivati wkoll permezz ta' strumenti, fondi u istituzzjonijiet eżistenti tal-UE, bħall-Bank Ewropew tal-Investiment u l-faċilità Nikkollegaw l-Ewropa, kif ukoll it-tfassil ta' strumenti innovattivi. Il-Kunsill jitlob lill-Kummissjoni biex tistabbilixxi approċċ integrat għall-ippjanar tan-network għat-trasportaturi kollha tal-enerġija. Huwa jitlob ukoll lill-Kummissjoni tappoġġa l-iżvilupp ta' grilja tal-idroġenu dedikata fir-reviżjoni li jmiss tar-regolament TEN-E. Il-Kunsill jappoġġa wkoll il-ħolqien ta' raggruppamenti tal-idroġenu madwar l-UE, bħala soluzzjoni fuq perjodu qasir, b'mod partikolari għas-setturi tal-użu aħħari li diffiċli jiġu dekarbonizzati. Konklużjonijiet tal-Kunsill - "Lejn suq tal-idroġenu għall-Ewropa" Din ir-riżorsa bħalissa hi disponibbli biss bil-lingwa jew il-lingwi li ġejjin: Komunikazzjoni tal-Kummissjoni bl-isem "Strateġija għall-idroġenu għal Ewropa newtrali għall-klima" Din ir-riżorsa bħalissa hi disponibbli biss bil-lingwa jew il-lingwi li ġejjin: